Tyveri: Fredag eftermiddag delte Humac Danmark en overvågningsvideo fra sin butik i Kolding på Facebook. På videoen ser man en tyv stjæle en iPhone. Delingen af videoen er ulovlig, hvilket virksomheden godt ved - alligevel gør den det.

- Vi er helt klar over, at når vi vælger at udstille tyvene på video med ansigt, så bryder vi lovgivningen. Vi har tænkt rigtig længe over, hvad vi kan gøre for at stoppe tyverierne, men vi er kommet frem til den konklusion, at vi er magtesløse, og derfor må butikstyvene tage konsekvenserne, siger Humacs administrerende direktør, Michael Bech, til avisen Danmark.

- Vi ønsker at sætte fokus på problemet og stresse de her personer, så de ikke stjæler fra os mere. Vi er nødt til at få offentlighedens hjælp til det, siger han.

Episoden i Kolding fandt sted 27. december, men det er en lang række tyverier, der nu får Humac til at overtræde loven. I november oplevede virksomheden, at en tyvebande slog til i butikkerne i København, Aarhus, Vejle, Kolding og Odense.

- Det var helt tydeligt, at det var de samme folk. De var iskolde, og de rykkede bare sikkerhedsanordningerne i stykker og stak af med varerne, siger Michael Bech.

I november slap tyvene af sted med varer til en værdi af 220.000 kroner. Derfor valgte Humac at fjerne iPhones og lave nye sikkerhedsforanstaltninger indtil ugen op til jul, hvor produkterne igen kom frem i butikken.

Men mellem jul og nytår har Humac oplevet nye tyverier fra en ny bande, der har stjålet fra butikkerne i Kolding og Vejle. Derudover forsøgte de i Esbjerg og Herning, men her var personalet blevet informeret og havde fået beskrevet, hvordan personerne så ud, så man kunne sende dem væk fra butikken.

Hverken tyvebanden fra november eller den fra december er fundet og anholdt.